SKRIFTLIG FORESPØRGSEL E-1514/02

af Cristiana Muscardini (UEN) til Kommissionen

(29. maj 2002)

Om: Ulovlig handel fra dyremafiaens side

Den italienske presse har i de seneste dage offentliggjort tallene over markedet for ulovlige handler på miljøområdet, som fremgår af en rapport, der ligeledes i de seneste dage er forelagt af den italienske forening mod vivisektion, LAV (Lega Anti Vivisezione), og som også miljøforeningen Legambiente har tilsluttet sig. Tallene er foruroligende. Der nævnes således et beløb på 2 582 mio. EUR til affaldsforvaltning, 1 785 mio. EUR til ulovligt opført byggeri, 155 mio. til handel med kunstværker og ikke mindre end 2 825 mio. i pengeafpresning for dyr (særlig kamphunde og fuldblodsheste til ulovlige væddeløb). Desuden har forstvæsenet i Vicenza og Padova beslaglagt 500 000 fredede dyr, som var blevet dræbt i de østeuropæiske lande.

Kan Kommissionen på denne baggrund oplyse følgende: har den kendskab til disse foruroligende oplysninger?

Anser den det ikke for hensigtsmæssigt, at regeringerne i medlemsstaterne og tiltrædelseslandene sættes i stand til gennem deres respektive politistyrker at gennemføre målrettede undersøgelser for at afsløre udgangspunkterne og det endelige bestemmelsessted for denne ulovlige handel?

Mener den ikke, at man med henblik på den forestående positive udvidelse bør lægge pres på regeringerne i de central- og østeuropæiske lande for at få dem til at fremsætte oplysninger om jagtaktiviteter og konkurrencer med kamphunde inden for deres territorium og om de gældende bestemmelser herom?

Svar afgivet på Kommissionens vegne af Margot Wallström

(11. juli 2002)

Kommissionen har fået kendskab til de tal, som den italienske forening mod vivisektion, LAV (Lega Anti Vivisezione) har offentliggjort og som også er anført i miljøforeningen Legambientes rapport for 2002 om økomafiaen. Disse tal bekræfter de oplysninger, som Legambiente igennem flere år har angivet i dens årsrapporter.

Det påhviler medlemsstaterne og kandidatlandene at sikre, at deres politi foretager undersøgelser, der gør det muligt at finde frem til kilderne til denne trafik og de endelige bestemmelsessteder. Vedtagelsen den 13. juni 2002 af rammeafgørelsen om den europæiske arrestordre og overgivelsesprocedurerne mellem medlemsstater, som blev fremlagt på Kommissionens initiativ den 19. september 2001, ophæver kravet om dobbelt strafforfølgning mellem medlemsstaterne vedrørende miljøkriminalitet, hvis disse overtrædelser i den udstedende medlemsstat straffes med en maksimumsstraf på mindst 3 år.

Kommissionen er bekymret over stigningen i overtrædelser, der skader miljøet, og deres virkninger. Disse overtrædelser udgør en alvorlig trussel for miljøet og bør på nationalt niveau forfølges med sanktioner, der er effektive, står i et rimeligt forhold til lovovertrædelsen og har en afskrækkende virkning, i givet fald strafferetlige sanktioner, i alle medlemsstater.

Kommissionen har derfor den 15. marts 2001(1) fremsat et forslag til direktiv, der har til formål at beskytte miljøet ad strafferetlig vej. Dette forslag burde sikre en mere effektiv anvendelse af Fællesskabets miljølovgivning, idet der i hele Fællesskabet fastlægges en række minimale elementer vedrørende strafferetlige overtrædelser af miljølovgivningen i hver medlemsstat, og der på nationalt niveau indføres effektive sanktioner, der står i et rimeligt forhold til lovovertrædelsen og har en afskrækkende virkning, i givet fald af strafferetlig art. Denne lovgivning vedrører udtrykkeligt miljølovgivningen om beskyttede dyrearter. Parlamentet modtog forslaget positivt ved første behandlingen på plenarforsamlingen den 9. april 2002.

Dette forslag til direktiv kunne med fordel suppleres med relevante foranstaltninger, som vedtages inden for rammerne af det politimæssige samarbejde og retligt samarbejde vedrørende kriminalsager, under afsnit IV i traktaten om Det Europæiske Fællesskab, bl.a. vedrørende efterforskning og strafforfølgelse eller spørgsmål vedrørende straffesager, i henhold til den fremgangsmåde, som Parlamentet foreslog på plenarforsamlingen den 9. april 2002, i sin udtalelse i forbindelse med høringen om udkastet til rammedirektivet om strafferetlig beskyttelse af miljøet.

Hvis dette forslag til direktiv vedtages inden kandidatlandenes tiltrædelse, vil det indgå som en del af fællesskabsretten, og de nye medlemsstater vil så skulle gennemføre det straks fra tiltrædelsen eller inden for de frister, der er fastsat i direktivet. Kommissionen vil bestræbe sig på at indsamle de mest troværdige oplysninger i medlemsstaterne og i kandidatlandene om eksistensen og omfanget af den organiserede kriminalitet på miljøområdet.

Med hensyn til forebyggelse af hundekampe skal det understreges, at dette spørgsmål vedrørende dyrebeskyttelse ikke er omfattet af traktaten og derfor udelukkende henhører under medlemsstaternes kompetence.

(1) Forslag til Europa-Parlamentets og Rådets direktiv om strafferetlig beskyttelse af miljøet, EFT C 180 E af 26.6.2001.